b'\n_START_ARTICLE_\nAlessandro Salvio\n_START_SECTION_\nGyvenimas ir \xc5\xa1achmatai\n_START_PARAGRAPH_\nJis buvo kil\xc4\x99s i\xc5\xa1 turtingos \xc5\xa1eimos ir tai leido jam leido \xc4\xafgyti ger\xc4\x85 i\xc5\xa1silavinim\xc4\x85. Pradini\xc5\xb3 literat\xc5\xabros ir filosofijos studij\xc5\xb3 s\xc4\x97m\xc4\x97si Bagnolio Dominikon\xc5\xb3 vienuolyne. V\xc4\x97liau, kartu su broliu Antonijumi, i\xc5\xa1vyko \xc4\xaf Neapol\xc4\xaf studijuoti teis\xc4\x97s, kur \xc4\xafgijo teis\xc4\x97s daktaro diplom\xc4\x85. Jis ved\xc4\x97 Julia Palatuccio. Po studij\xc5\xb3 apsigyveno Neapolyje, nors ry\xc5\xa1i\xc5\xb3 su gimtuoju Bagnoliu nenutrauk\xc4\x97._NEWLINE_\xc5\xa0achmat\xc5\xb3 \xc5\xbeaidimo paslap\xc4\x8di\xc5\xb3 mok\xc4\x97si pas Mikel\xc4\x99 di Maur\xc4\x85 (Michele di Mauro) ir \xc5\xa0\xc4\x8dipijon\xc4\x85 D\xc5\xbeenoin\xc4\x85 (Scipione Genoino)._NEWLINE_Da\xc5\xbenai lankydavosi Neapolio Konstancos Karafo (Constanzo Carafa) \xc5\xa1achmat\xc5\xb3 klube, kur kelet\xc4\x85 kart\xc5\xb3 demonstravo savo geb\xc4\x97jim\xc4\x85 \xc5\xbeaisti, ne\xc5\xbei\xc5\xabrint \xc4\xaf lent\xc4\x85. \xc5\xbdinia apie tai pasklido pla\xc4\x8diai ir jis buvo kvie\xc4\x8diamas pademonstruoti tai tuometiniam Neapolio elitui: vicekaraliui Juan Alonso Pimentel de Herrera, grafui Benaventei (Benavente), markizui Korletui (Corleto), grafui Kastrui (Francisco de Castro), Grafui Lemui (Lemos) ir net Romos popie\xc5\xbeiui._NEWLINE_A. Salvio 1598\xc2\xa0m. nugal\xc4\x97jo Paul\xc4\x85 Boi (Paolo Boi), o 1606\xc2\xa0m.\xc2\xa0\xe2\x80\x93 D\xc5\xbeeronim\xc4\x85 Kas\xc4\x8dio (Geronimo Cascio)._NEWLINE_Be to, jis populiarino \xc5\xa1achmat\xc5\xb3 \xc5\xbeaidim\xc4\x85 ne tik ra\xc5\xa1ydamas \xc5\xa1achmat\xc5\xb3 vadov\xc4\x97lius ir knygas. 1634\xc2\xa0m. Neapolyje jis \xc4\xafk\xc5\xabr\xc4\x97 \xc5\xa1achmat\xc5\xb3 akademij\xc4\x85.\n_START_SECTION_\nKnygos\n_START_PARAGRAPH_\n1604\xc2\xa0m. Neapolyje i\xc5\xa1leido \xc5\xa1achmat\xc5\xb3 vadov\xc4\x97l\xc4\xaf: \xe2\x80\x9eTraktatas apie \xc5\xa1achmat\xc5\xb3 \xc5\xbeaidimo meno pasiekimus\xe2\x80\x9c (it. Trattato dell inventione et arte liberale del gioco di scacchi), taip pat \xc5\xa1achmat\xc5\xb3 tematika eiliuot\xc4\x85 k\xc5\xabrin\xc4\xaf \xe2\x80\x9eSkakaida\xe2\x80\x9c (1612\xc2\xa0m.) bei istorin\xc4\x99 apybrai\xc5\xbe\xc4\x85 apie D\xc5\xbeiovan\xc4\xaf Leonard\xc4\x85 da Kutri (Giovanni Leonardo da Cutri) ir Paol\xc4\x85 Boi (Paolo Boi) bei kitus \xc5\xa1achmatininkus: \xe2\x80\x9eIl Putino, arba klajojantis riteris\xe2\x80\x9c, kuri buvo atspausdinta 2-ame papildytame traktato leidime (1634\xc2\xa0m.). Pirmojoje knygos dalyje pateikiama \xc5\xa1achmat\xc5\xb3 istorija ir \xc5\xbeinom\xc5\xb3 \xc5\xbeaid\xc4\x97j\xc5\xb3 pasisakym\xc5\xb3. Antrojoje dalyje pateikta nema\xc5\xbea partij\xc5\xb3 ir baigmi\xc5\xb3.\n_START_SECTION_\nPartij\xc5\xb3 prad\xc5\xbeios\n_START_PARAGRAPH_\nA. Salvio savo knygose pateik\xc4\x97 to meto populiari\xc5\xb3 partij\xc5\xb3 prad\xc5\xbei\xc5\xb3: Karaliaus gambito ir Itali\xc5\xa1kosios partijos galim\xc5\xb3 variant\xc5\xb3. Nors XIX a. pabaigoje paai\xc5\xa1k\xc4\x97jo, kad dal\xc4\xaf j\xc5\xb3 jis buvo pa\xc4\x97m\xc4\x99s i\xc5\xa1 D\xc5\xbe. Polerio knygos. A. Salvio detaliai analizavo vien\xc4\x85 Karaliaus gambito variant\xc4\x85, kuris v\xc4\x97liau buvo pavadintas jo vardu. Taip pat jo knygoje pirm\xc4\x85 kart\xc4\x85 pateikiama Atmestojo valdov\xc4\x97s gambito bei Slavi\xc5\xa1kosios gynybos partij\xc5\xb3. Jo vardu pavadinta visa eil\xc4\x97 partij\xc5\xb3 prad\xc5\xbei\xc5\xb3 variant\xc5\xb3:_NEWLINE_Karaliaus gambitas:_NEWLINE_Salvio gambitas (C37) 1. e4 e5 2. f4 exf4 3. \xc5\xbdf3 g5 4. Rc4 g4 5. \xc5\xbde5_NEWLINE_Kizerickio, Salvio (Rozentalio) gynyba (C39)_NEWLINE_1. e4 e5 2. f4 exf4 3. \xc5\xbdf3 g5 4. h4 g4 5. \xc5\xbde5 Ve7_NEWLINE_Atmestas valdov\xc4\x97s gambitas: Austri\xc5\xa1koji Ataka, Salvio kontrgambitas (D06)_NEWLINE_1.d4 d5 2.c4 c5 3.dxc d4'